Author: mvsr
Last saved by: agenda0

Predkladacia správa

Správa o činnosti krajských úradov a okresných úradov za rok 2000 je vypracovaná na základe Plánu práce vlády Slovenskej republiky na rok 2001. Poskytuje prehľad o činnosti krajských úradov a okresných úradov za hodnotiace obdobie v oblasti výkonu štátnej správy, v iných administratívnych úkonoch, o plnení úloh v sociálno-ekonomickom rozvoji územia a v oblasti  medzinárodnej spolupráce, ktorá podmieňuje tento rozvoj. Zároveň  sú v nej obsiahnuté výsledky rozpočtového hospodárenia,  personálna a materiálno-technická vybavenosť úradov a ich vybavenosť výpočtovou technikou.

 Súčasťou prípravy správy bolo vykonanie prieskumu činnosti krajských úradov v Bratislave a Banskej Bystrici, okresných úradov Bratislava I, v Malackách, Pezinku v Bratislavskom kraji a okresných úradov v Banskej Bystrici, Zvolene a Revúcej v Banskobystrickom kraji. Prieskum vykonali Ministerstvo dopravy, pôšt a telekomunikácií SR, Ministerstvo financií SR, Ministerstvo životného prostredia SR, Ministerstvo pôdohospodárstva SR, Ministerstvo práce, sociálnych vecí a rodiny SR, Ministerstvo kultúry SR, Ministerstvo hospodárstva SR, Ministerstvo vnútra SR, Ministerstvo výstavby a regionálneho rozvoja SR, Úrad vlády SR a Úrad geodézie, kartografie a katastra SR. Keďže  výsledky prieskumu v porovnaní s informáciami o činnosti ostatných krajských úradov a okresných úradov nepreukázali výraznejšie odlišnosti  v činnosti krajských úradov a okresných úradov, v ktorých bol prieskum vykonaný, poznatky z neho sú v správe zovšeobecnené.

Pri vypracúvaní správy sa využili podklady krajských úradov, ktoré v nich zhodnotili aj činnosť okresných úradov, jednotlivých ministerstiev, Úradu vlády SR, Úradu geodézie, kartografie a katastra SR a štatistické údaje.

V správe okrem hodnotenia činnosti sa načrtávajú problémy, ktoré súvisia s nedostatkom finančných prostriedkov na činnosť krajských úradov a okresných úradov,  s nadmerným pracovným zaťažením zamestnancov a ich neadekvátnou finančnou stimuláciou, čo vyvoláva požiadavky tak ústredných orgánov štátnej správy, ako aj krajských úradov a okresných úradov na riešenie tohto nepriaznivého stavu. V návrhu uznesenia vlády sa odporúča riešiť aspoň najkritickejšiu situáciu, ktorá je na úseku sociálnych vecí. Predpoklady na riešenie v roku 2001 utvára skutočnosť, že v kapitole všeobecná pokladničná správa sú finančné prostriedky na mzdy a odvody do poistných fondov na zvýšenie počtu zamestnancov okresných úradov, odborov sociálnych vecí o 80 osôb. Na doriešenie  problémovej situácie  sa od 1. októbra  2002  v súvislosti  s transformáciou systému štátnej sociálnej podpory navrhuje zvýšiť počet zamestnancov krajských úradov a okresných úradov, odborov sociálnych vecí o 300 osôb s príslušným objemom finančných prostriedkov, vrátane kapitálových výdavkov na vybudovanie informačného systému podľa možností štátneho rozpočtu na rok 2002 a v roku 2003 o 568 osôb s príslušným objemom finančných prostriedkov.

	Materiál bol predložený na medzirezortné pripomienkové konanie všetkým ministerstvám a iným ústredným orgánom štátnej správy, Najvyššiemu kontrolnému úradu, Národnej banke Slovenska a Fondu národného majetku. Vyhodnotenie výsledkov pripomienkového konania je súčasťou materiálu. Vyplýva z neho, že všetky zásadné pripomienky boli akceptované, čo sa premietlo aj do návrhu uznesenia vlády SR a spolu s akceptovaním ďalších pripomienok sa skvalitnila vypovedacia schopnosť  materiálu. Neakceptované bolo minimálne množstvo pripomienok, ktoré nemali  zásadný charakter a  niektoré odporúčajúce návrhy. Materiál sa predkladá na rokovanie vlády bez rozporov.